คือไปตรวจที่โรงพยาบาลมาแล้วค่ะ แต่บอกว่าไม่ทราบว่าเป็นอะไร และไม่ทำอะไรเลยค่ะ มีอาการคันไม่เจ็บและมีติ่งเนื้อยื่นออกมา ในช่องคลอดก็มีค่ะ แต่ตอนตรวจไม่ได้เปิดดู ทำยังไงดีคะ อยากเอาออกมากเลยค่ะ รู้สึกแย่ มันดูน่ารังเกียจ
สวัสดีค่ะ หูดหงอนไก่ที่อวัยวะเพศคือ โรคติดต่อทางเพศสัมพันธ์ที่เกิดจากเชื้อฮิวแมน แปปิโลมาไวรัส (Human Papillomavirus: HPV) สามารถเกิดได้ทั้งชายและหญิง โดยอาการที่เห็นได้ชัดคือติ่งเนื้อที่มีลักษณะขรุขระ และมักขึ้นที่บริเวณอวัยวะเพศหรือทวารหนักในกรณีนี้แนะนำพบสูตินรีแพทย์เพื่อตรวจทั้งภายนอกและภายในช่องคลอด ให้ได้การวินิจฉัยที่แน่นอนก่อนการรักษามีทั้งการทายา การจี้ออก การผ่าตัด โดยหากขนาดของหูดไม่ใหญ่มากนัก แพทย์จะสั่งยาชนิดทาให้ผู้ป่วยใช้ทาบรรเทาอาการและช่วยให้หูดหงอนไก่หลุดออกไป การใช้ยาที่เป็นกรดจี้ก็คือเป็นการรักษาด้วยยาเช่นกัน ใช้เวลาประมาณ 4-6 สัปดาห์จึงจะเห็นผล ในกรณีที่หูดมีขนาดใหญ่เกินกว่าจะรักษาด้วยยาทา หรือการใช้ยาไม่ได้ผลอาจมีข้อบ่งชี้ในการผ่าตัด โดยแพทย์ผู้รักษาจะพิจารณาจากความรุนแรงและลักษณะของโรคว่าจะใช้การรักษาแบบใดจึงจะเหมาะสมค่ะ